kaerle etc doen te wetene alle iegenwoerdige ende toecomende
dat wy ontfaen hebben die oetmoedige supplicatie van godevaert
van utthem arm scamel geselle inhoudende hoe dat hy suppliant omtrent
twee ende een halven jaeren geleden gecommen is ten huyse van aerden
aerts inden dorpe van leefdaele met veel goede gesellen daer
onder eenen mede was geheeten peeter van haren welcke voerscreven
peter ende den voerscreven suppliant met malcanderen eenen pot bier
oft meer gedroncken hebbende hebben begonst te speelen
ende te hutsen elcken slage om een ort stuvere ende
was geseeght soe wie vier oerden achter een e$ eerst
wondt van henbeyden soude een ort te vuen? geven
inden gelage vanden gemeyn gesellen zoe es gebuert
dat nae dien zy wat gespeelt hadden dat de voerscreven
suppliant tegen den voerscreven peeter verloe? vyf speelen ende
oerden ende heeft den selven suppliant het vyfste oert
den weert gegeven die siende de voirscreven pieter en
is daermede nyet tevreden geweest ende twee ons
$$ macht dat ort dat willen selver hebben siende
de voerscreven suppliant dat peeter soe qualycken daermede
te vreden was om alle twist te schouwen heeft
het voerscreven oert weder vanden weert gehaelt ende
de voern peter gegeven desen nochtans nyet tegenstaende
dat de voern suppliant hem het voerscreven oert gegeven
hadde dwelck hem nochtans nyet toe en behoerde
maer behoerde int gelach te comen als voerscreven es
zoe en heeft de voerscreven peeter nochtans nyet gelaten
te zweren noch te eevelen ende veel ongebonden
woirden te spreken de voergenoemden suppliant ziende dat het hem
nyet en baette al hadde hy hem het voerscreven oert laten
volgen zeyde tot den selven peeter haddic het oirt
weder ghy en soudet hemeer hebben doen toeghde
de voirnoemde peeter den suppliant dat ghelt seggende tot
hem suppliant sidy soe cloeck nemet waer op de selve
suppliant antwoirden het en es geen noot want myn en
staet gheen onleede aen mettien nam de voergenoemden
suppliant den pot metten bier ende woude zynder huysvrouwe
te drincken geven die aldaer by hem gecomen was
om hem te haelen alsoe zy verstaen hadde dat hy
woirden tegen eenige gecregen hadde ende de voers
peeter nam voir hem dat de voergenoemden suppliant hem metten
potte werpen wouden seggende totten suppliant ende swoer
by de macht soude ghy my met den pot worpen
ende metten selven woirden soe stack de selve peter
met eenen opsteker naden selven suppliant ende geraecte
hem op zyn scouder doer zynen rock maer en quetste
hem nyet alsoe den selven opsteker egheenen poent
en hadde de voergenoemden suppliant ziende dat den selven
peetre hem geerich was ende sonder twyfel van levende
lyf ter doot gebracht soude hebben indien hy hadde
geconnen is verhyt van woede gewoerden ende metter selver
hitte nam den voerscreven suppliant zynen opsteker ende stack
den selven peeter eenen steeck in zynen slincken arm als
dat hy bloede ende doen her stark de selve suppliant
ende geraecte noch den selven peeter omtrent zynen
herten van welcken quetsueren de voerscreven peter cort
daer d nae quam van levende lyve ter doot tercanse
van welcken feyt ende dootslacht de voern suppliant
hoewel de hy pays ende satisfactie gedaen heeft der
geinteresseerde partien beduchtende rigeur van iusticie
es hem geabsenteert vuyt onse landen vant brabant
hertochdom van brabant aldaer hy nyet soude
dorren wederom comen keeren hanteren noch converseren
zoe verre onsen gratie ende genade hier op verleent ende
gedeylt en wordde alsoe hy seeght ons omme deselve
zeer oetmoedeic biddende got eyst dat wy de saecken
voer screven overgemerct den selven godenaert van cottem
suppliant genegen wesende tot zynder bede ende supplianticatie
ende willende hem in dit stuck gracie ende genade boirden?
ende prefereren voer rigeur van iusticie zunderlinge tot
desen onsen blyder incompst in ons stadt van antwerpen
hebben inden gevallen als voven vergeven quytgescolden
ende geremitteert vergeven schelden quyt ende remitteren
vuyt onser sunderlinge gracie medts desen onsen brieve tfait ende
dootsclacht boven verclaert mistsgaders allen peynen
ende? bruycken corporelle ende criminelle daer inne hy
vuyt cansen van dien mit datter aencleeft feyten ons
ende iusticie mesdaen ende mesbruyct mach hebben
ende hebben hem als te desen wedergestelt ende gerestitueert
stellen weder ende restitueren midts desen onsen voerscreven brieve
tot zynder goede fame name ende geruchte in onsen voern
landen ende hertochdom van brabant ende allen anderen onsen
landen ende heerlicheden ende tot zynen onverbuerden goeden
indien hy enige heeft gelyck ende in alder manieren als
hy was voer die toecompste vanden dootslacht voerscreven
imponerende hier op eeuwich zwigen ende scilencie onsen procureur
generael van brabant ende allen anderen onsen rechteren iusticieren
ende officieren wyen zy zyn satisfactie ende beternisse
eerst ende voir alle werck gedaen der geinteresseerde partyen
indien die noch nyet gedaen en zy ende eenige daer toe
dient civilick alleenlyck behoudelycken oick dat de
voirnoemdesuppliant gehouden sal zyn den voerscreven dootslach civilick
tegens ons te beteren nae gelegentheyt vande saken
ende de faculteyt van zynen goeden ter ordonnancie ende taxatie
van onsen lieven ende getrouwen die conchelier ende
luyden van onsen rade in brabant die wy daer toe
committeren ontbieden daer om ende bevelen den selven
van onsen rade in brabant dat voer hemlieden geroupen
die ghenen dier behoeren geroupen te zynen zy procederen
wel ende duechdelyc ter verifficatie ende interinemente
van desen voerscreven brieve nae hueren vorme ende inhouden
ende ter taxacie vanden voirnoemdecivile boete ende dat
gedaen ende de selve civile boete getaxeert betaelt
ende volcomen zynde in handen vanden ghenen van onsen
ontfangers oft anderen onsen officier dient behoeren
sal die daer van gehouden sal wesen rekeninge bewys
ende relcka te doene tonsen proffyte metten anderen
penningen van zynen ontfange zy onsen drossat van
brabant ende allen anderen onsen ende der smaelre heren
rechteren iusticieren ende officieren tegenwoirdich ende
toecomende dient dit aengaen ofte aenroeren sal
moigen? hueren stedehouderen ende eenyegelyck van hen
by sonder zoe hem toebehoeren sal doen laten ende
gedoogen den voern godenaert van cottem suppliantiant
van desen voerscreven tegewoerdiger gracie remissie ende
pardoene ende van alden inhouden van desen inder voegen
ende manieren voeren verhaelt rustelic vredelick volcommelic
ende eeuwelic genyeten ende gebruycken zonder hem
te doen oft te laten geschien nu noch in toecomende
tyden eenich hinder stoot letsel ofte moyenisse aen
lyve noch aen goeden ter contrarien in eeniger manieren
maer indien zyn lyf oft eenige van zynen voerscreven
onverbuerden goeden zo voerscreven es daer omme namaels
gevangen gearresteert ofte becommert waeren dat
zy die stellen ende setten oft doen stellen ende setten
terstont ende zonder vertreck tot geheele en volcoome deliverancie
want ons alsoe gelieft ende ten eynde dat dit goet
vast ende gestadich blyven tot eeuwigen dagen soe hebben
wy den zegel daervan onse heere ende grootvader die
$$ ende wy duerende den tyt van onser ombejaertheden
gebruyckt hebben hier aen doen hangen behoudelycken
in anderen saecken ons recht en eenyegelycken tzynen
in allen gegeven in onsen voirnoemdestat van antwerpen
in de maent van februario int jaer onsser heeren duysent
vyfhondert ende veerthiene . aldus stont gescreven
boven opte plycke by mijnen heere den prince in
zynen rade ende geteekent haneton ende noch
visa
gecollationeert ende bevonden accorderen
metten originalen by my
xxx handtekening